謝毗陵使君惠畫
作者：袁燮
朝代：宋

paragraphs: 都尉風流貴公子，結交海內知名士。
磨礱禁臠驕侈習，雅意登山與臨水。
十幅煙江疊嶂圖，當時展玩忘朝晡。
老仙一顧歎奇絕，落筆妙語春華敷。
此詩千載傳不朽，此畫如今寧復有。
我來薄宦大江濱，無價之珍俄入手。
一山雄特倚天立，下視羣峰如拱揖。
斷崖飛出玉虬龍，元氣淋漓鬼神泣。
山中喬木堪棟梁，山外煙波凝翠光。
數間野店傍林樾，一葉扁舟浮淼茫。
往時只誦蘇公句，想像都尉圖中趣。
豈期今日見逼真，端與前輩同機杼。
自憐老大無他求，塵勞羈絆空悠悠。
安得千巖萬壑裏，尋幽擇勝逍遥游。
我心欲往足無力，縱觀此畫如親歷。
毗陵使君真可人，嘉惠不啻千金直。
平生辭受關鑰嚴，茲焉詎敢傷於廉。
毗陵萬口皆歸重，道義相與吾何嫌。